***Jugoton*** je prva i najveća diskografska kuća u SFR Jugoslaviji, koja je bila smještena u Zagrebu. Osnovana je 10. srpnja 1947.g. umjesto nacionaliziranog Elektrotona.

Povijest
--------

*Jugoton* je osnovan 10. srpnja 1947. godine u Zagrebu. Prvu ploču izdaju iste godine, singlica pod kataloškim brojem "J-1001", na kojoj se nalaze dvije dalmatinske skladbe "Ti tvoji zubići" i "Jedan mali brodić" u izvedbi "Zagreb Male Quinteta". Kuća već prve godine proizvodi 33.000 gramofonskih ploča. U proizvodnju gramofonskih ploča od **vinila** (25 centimetarski LP) ulaze 1956.g. Iste godine izdaju ploče sa narodnim glazbenim sadržajem i prvu solističku ploču zabavne glazbe koja je nosila naslov "Pjeva vam Ivo Robić".

1957.g. počinju sa izdavanjem singlica (45 okretaja u minuti) i EP-a (33 okretaja i više mjesta na ploči za duže skladbe). 1958.g. bila je vrlo zanimljiva za *Jugoton*, izdali su preko 500.000 ploča i proizveli prvu ploču sa stereo zvukom, naslov "Tam kjer murke cveto" kvinteta Avsenik.

Krajem 1959.g. osniva se još jedna diskografska kuća na prostorima bivše Jugoslavije, beogradski PGP RTB.

1960.g. *Jugoton* proizvodi preko 1.400.000 ploča, a zagrebački RIZ (Radio Industrija Zagreb) proizvodi 100.000 gramofona, na lokaciji Dubrava (Zagreb), postavljaju kamen temeljac za novi *Jugotonov* pogon. Pogon sa radom počinje 23. listopada 1963. a već tada proizvode 10.000.000 gramofonskih ploča na godinu. *Jugoton* je do otvaranja pogona proizvodio galanteriju i kozmetičku ambalažu, a puni naziv tvrtke je bio "Tvornica gramofonskih ploča i pribora, te galanterije iz plastičnih masa".

*Jugoton* potpisuje licencne ugovore sa diskografskim kućama "RCA Victoria", njemačkom tvrtkom "Polydor" i britanskom "Decca" i počinje sa objavljivanjem aktualnih svjetskih izdanja poput Littlea Richarda i Elvisa Presleya koji su bili jedni od pionira rock and rolla ali i brojna druga izdanja od raznih izvođača poput; The Beatlesa, Rolling Stonesa, Madonne, U2a, Davida Bowiea, Eurythmicsa, Kate Busha, Public Image Limiteda, Kraftwerka, Queena, Deep Purplea, Pink Floyda, Iron Maidena i mnogih drugih.

*Jugoton* je objavio mnoge albume od popularnih Jugoslovenskih sastava, Bijelog dugmeta, Azre, Električnog Orgazma, Idola, Haustora i veliki broj od Leb i Sola, međutim prvi domaći rock album (LP) bio je *Naši dani* od zagrebačkog sastava **Grupa 220** objavljen u studenom 1968.g. Krajem '60-ih produkcija domaćih albuma nije velika, nego tek početkom '70-ih kada izlaze albumi Drage Mlinareca kao soliste (1971.) i sastava YU grupa (1972.) i Time (1972.). Najprodavaniji solista bio je Mišo Kovač, a najprodavaniji sastav su bili Novi fosili. Legendarni pevač Toma Zdravković je za Jugoton objavio 18 izdanja.

Croatia Records
---------------

*Glavni članak: Croatia Records*
Prilikom raspada Jugoslavije i demokratskih promjena u Hrvatskoj 1990.g. *Jugoton* je naslijeđem pripao Državi Hrvatskoj i mijenja ime u "Croatia Records". Tvrtka se ubrzo privatizira, a jedan od suvlasnika bio je i skladatelj Đorđe Novković, koji je potpisao mnoge najtiražnije naslove ove diskografske kuće.

U fonoteci diskografske kuće *Croatia Records* nalazi se preko 70.000 glazbenih snimaka i 14.000 artefakata sa skladbama autora iz čitave Jugoslavije.

Konkurencije
------------

Na području Jugoslavije bilo je još nekoliko diskografskih kuća koje su osnovane kao konkurencija *Jugotonu*, a neke od poznatijih su; "PGP-RTB" (kasnije mijenjaju ime u "PGP-RTS") iz Beograda ; "Suzy" iz Zagreba; "Diskoton" iz Sarajeva; "ZKP RTLJ" iz Ljubljane i ostali.

Nagrade
-------

* 2007: Nagrada "Porin" - životno djelo za 60 godina rada i glazbenog doprinosa na ovim prostorima.

Izvori
------

1. 1 2 3  gitare.info - Jugoton - Croatia Records, osvrt od 7. studenog 2007.
2. ↑  Croatia Records

Vanjske veze
------------

***Jugoton*** na Wikimedijinoj ostavi

* Croatia Records - Službene stranice
*